Zbog neposredne opasnosti od odrona blizu alpskog ledenjaka Trifta na jugu zemlje, švicarske vlasti u subotu su evakuirale više od 220 ljudi.

- Ledena gromada može se odlomiti u svakom trenutku - upozorava u priopćenju policija kantona Valais.

Jezik ledenjaka - koji upućuje na njegovo spuštanje u dolinu - trenutačno se pomiče 130 centimetara na dan. Ako se dio tog ledenjaka odlomi, zaprijetit će mjestu Saas-Grund.

Vlasti su zbog toga evakuirale 222 osobe, rekao je za AFP glasnogovornik policije Simon Bumann.

Usto, zabranjen je pristup području ispod vrha Weissmies (4017 m). Žičare su zatvorene, kao i kantonska cesta.

Ledenjak se neprestano promatra od listopada 2014., kada je pristup tom području bio zabranjen na gotovo tri tjedna. Nakon pada temperature zabrana je ukinuta.

Krajem kolovoza osmero izletnika ostalo je zatrpano u odronu u švicarskim Alpama blizu Bonda.